Linennoù gwagennek (1905-)

D’an 22 a viz Gouere 1905 e voe embannet evit ar wech kentañ ur rummad timbroù a vez lesanvet Linennoù gwagennek (e daneg : Bølgelinie) hag a voe an eil hini koshañ a vez embannet c’hoazh, goude ar rummad Korn-boud eus Norvegia ijinet e 1872.

Gant an ti-savour Julius Therchilsen (1873-1954) e oa bet treset an timbr-mañ. E 1902 e kemeras perzh en ur genstrivadeg evit krouiñ un doare nevez — eeun e stumm, aes da lenn hag aes da voullañ — evit kemer plas an timbroù daouliv  eus 1870 (sifroù bras e-barzh un ovalenn) hag an heuliad “Skoed-ardamez bihan” (e-barzh un ovalenn ivez) eus 1892.

Enskrivet eo talvoud-gwerzh an timbroù e-barzh un ovalenn hag a-us emañ anv ar vro DANMARK. E penn uhelañ an timbroù e kaver ur gurunenn, arouez ar rouantelezh, ha daou leon a  bep tu. Diboukañ a ra an ovalenn eus ar gwagennoù, anezho arouezioù an teir brec'h-vor a zo etre ar Mor Baltel ha Mor an Hanternoz : ar Belt Bras, ar Belt Bihan hag an Øresund. War c’houlenn ar velestradurezh e voe ouzhpennet kalonoù bihan e-kreiz an timbroù gant an tresour.

Tost heñvel eo chomet an embann timbroù "Linennoù gwagennek" a-hed ar c’hantved abaoe ar bloaz 1905.

E 1932, pa voe graet gant teknik an engravadur arem ha dilezet an engravadur war gouevr e rankas Therchilsen tennañ ar c'halonoù bihan ha tresañ un oval fin e-barzh an hirgelc’h kent evit mirout ur c'halite moullañ.

E miz Genver 1981 e voe ret taliñ ouzh kresk an talvoud-gwerzh : an timbr a gouste 100 øre a lakaas an tresour Claus Achton Friis da vihanaat ar sifroù evit lec’hiañ anezho en hirgelc’h.

Gant araokadennoù an teknikoù engravañ e voe posubl silañ ar c’halonoù bihan en-dro, e 2005, deiz-ha-bloaz an embann orin.

Implijet eo bet ar rummad-mañ asambles gant meur a hini all : poltredoù ar rouaned,  ar seurt Karavellenn eus ar bloavezhioù 1920 ha 1930 hag ar rummad Skoed-ardamez bihan e 1946. Lakaet e voe e gwerzh en inizi Faero ha e Greunland ivez, a-raok na vefe emren an tiriadoù-se.

Rummad:Timbrouriezh